অবশেষে ভিসা পেয়েছেন তামিম ইকবাল। গতকাল সন্ধ্যায় সংযুক্ত আরব আমিরাতের ভিসা লাভ করেছেন বাঁহাতি এ ওপেনার। এতে করে তার এশিয়া কাপ খেলতে যাওয়ার জটিলতার অবসান ঘটল। দলের সব ক্রিকেটারই এক এক করে সবাই ভিসা পেলেও তামিমেরটা আটকে গিয়েছিল। অবশ্য তামিমের সাথে ছিলেন রুবেল হোসেনও। কিন্তু রুবেল পেয়ে গেছেন। এবং গতকাল তার রওনা হয়ে যাওয়ার কথা। তামিম গত সন্ধ্যায় ভিসাপ্রাপ্তিতে সম্ভবত আজ সকালেই বিমান ধরবেন। কারণ এমনিতেই দেরি হয়ে গেছে। দল যেখানে দুবাইয়ে দুই দিনের মতো অনুশীলন করে ফেলেছে। তামিম সেটা মিস করেছেন। তা ছাড়া তামিমের ব্যাটিং অনুশীলন জরুরি হয়ে পড়েছে। অনুশীলন করলে তিনি বুঝতে পারবেন তার আঙুলের ইনজুরি কোন পর্যায়ে। তিনি খেলতে পারবেন কি-না প্রথম ম্যাচ। বা যদি সমস্যা হয় তাহলে কী ব্যবস্থা নিয়ে তিনি খেলতে পারবেন। শুধু তামিম নন। দলের জন্যও একটা দুশ্চিন্তা ছিল। তামিম অবশ্য যাওয়ার জন্য শতভাগ প্রস্তুত। ক’দিন ধরে উসখুসও করছিলেন তিনি। রাতের মধ্যেই টিকিট কনফার্ম করতে পারলে আজ সকালেই ঢাকা ত্যাগ করবেন বলে জানিয়েছেন। এরপরও সব ঠিকমতো অ্যারেঞ্জ করতে ব্যর্থ হলে সন্ধ্যার ফ্লাইট ধরে যেতে পারবেন তিনি। ফলে আজকের মধ্যেই তার ঢাকা ত্যাগের সম্ভাবনা।